*Likumprojekts*

**Mediācijas likums**

**I nodaļa. Vispārīgie noteikumi**

**1. pants. Likumā lietotie termini**

Likumā ir lietoti šādi termini:

**1) mediācija** – strukturēts brīvprātīgas sadarbības process, kurā puses cenšas panākt savstarpēji pieņemamu vienošanos savu domstarpību atrisināšanai ar mediatora starpniecību;

**2) mediators** – mediācijas vadītājs;

**3) puses** – personas, kuras vēlas domstarpību risināt, izmantojot mediāciju;

**4)** **mediācijas dalībnieki** – puses un personas, par kuru dalību mediācijā puses ir vienojušās;

**5) mediācijas līgums –** starp pusēm noslēgts līgums par mediācijas izmantošanu, ko var noformēt atsevišķa rakstveida dokumenta veidā;

**6) līgums ar mediatoru** – starp pusēm un mediatoru noslēgts līgums par mediācijas izmantošanu, ko noformē atsevišķa rakstveida dokumenta veidā;

**7) apliecinājums par mediācijas rezultātu** – mediatora izsniegts rakstveida dokuments, kas šajā likumā noteiktajos gadījumos apliecina mediācijas izbeigšanos ar pušu vienošanos vai bez pušu vienošanās;

**8) vienošanās** – mediācijas rezultāts, ar kuru puses atrisina savas domstarpības un kuru puses var noformēt atsevišķa rakstveida dokumenta veidā;

**9) sertifikāts –** dokuments, kas izsniegts uz šā likuma pamata un apliecina sertificēta mediatora kvalifikāciju;

**10) sertificēts mediators** – mediators, kurš normatīvajos aktos noteiktajā kārtībā ir apguvis mediāciju un saņēmis sertifikātu, kas rada tiesību tikt iekļautam sertificētu mediatoru sarakstā;

**11)** **sertificētu mediatoru saraksts** –saraksts, kurā ietverta informācija par praktizējošiem sertificētiem mediatoriem, viņu sertifikātu un kompetenci.

**2. pants. Likuma mērķis un darbības joma**

(1) Likuma mērķis ir noteikt tiesiskus priekšnoteikumus, lai veicinātu mediācijas kā alternatīva domstarpību risināšanas veida izmantošanu, sekmējot un atbalstot attiecību harmonizāciju, sociālo sadarbību un savstarpējo ētiku tiesiskajās attiecībās.

(2) Likums attiecas uz domstarpībām civiltiesiskajās attiecībās, kuru atrisināšana iespējama, izmantojot mediāciju. Likums attiecas uz domstarpību risināšanu arī citās tiesību nozarēs, ciktāl šajā vai citos likumos nav noteikts citādi.

(3) Mediāciju domstarpību risināšanai var izmantot pirmstiesas procesā, kā arī pēc tiesvedības procesa uzsākšanas, tajā skaitā pēc tiesneša ieteikuma (tiesas ieteikta mediācija).

(4) Mediāciju var vadīt mediatori un sertificēti mediatori.

**II nodaļa. Mediācijas pamatprincipi**

**3. pants. Brīvprātība**

Pusēm ir tiesības brīvi lemt par piedalīšanos mediācijā, mediācijas uzsākšanu, mediatora izvēli, mediācijas norisi mediatora noteiktajās robežās, mediācijas pārtraukšanu un izbeigšanu ar vai bez vienošanās noslēgšanas.

**4. pants. Konfidencialitāte**

(1) Informācija, kas iegūta mediācijā vai ir ar to saistīta, ir konfidenciāla, ja vien puses nav vienojušās citādi.

(2) Mediators pusei neizpauž otras puses sniegto informāciju, ja tā tam nav piekritusi.

(3) Mediatoru aizliegts nopratināt kā liecinieku par faktiem, kas viņam kļuvuši zināmi mediācijā vai ir ar to saistīti. Mediācijas dalībniekiem ir tiesības atteikties liecināt par faktiem, kas viņiem kļuvuši zināmi mediācijā vai ir ar to saistīti.

(4) Šis pants neattiecas uz gadījumiem, ja:

1) šāda informācija nepieciešama tiesību aizsardzības un tiesu varas institūcijām normatīvajos aktos noteiktās kompetences ietvaros;

2) tās izpaušana ir nepieciešama, lai nodrošinātu bērna tiesību vai interešu aizsardzību, kā arī novērstu kaitējumu personas fiziskai vai psiholoģiskai integritātei;

3) mediācijā panāktas vienošanās satura izpaušana ir vajadzīga, lai īstenotu vai izpildītu konkrēto vienošanos.

**5. pants. Pušu vienlīdzība un sadarbība**

Pusēm ir tiesības uz vienādu iespēju un tiesību nodrošināšanu mediācijā. Puses pieņem lēmumus sadarbības rezultātā.

**6. pants. Mediatora neitralitāte un neieinteresētība**

(1) Mediatoram ir neitrāla attieksme pret pusēm, ļaujot pusēm pašām panākt savstarpēji pieņemamu vienošanos. Mediators ir personiski neieinteresēts konkrētajā mediācijas iznākumā.

(2) Mediators nekavējoties paziņo pusēm visus apstākļus, kas var ietekmēt mediatora neitralitāti vai neieinteresētību. Šāds pienākums uz mediatoru attiecas visas mediācijas ietvaros. Mediators ir tiesīgs uzsākt vai arī turpināt jau iesāktu mediāciju, ja puses tam piekrīt.

**III nodaļa. Mediācijas process**

**7. pants. Mediācijas līgums**

(1) Puses var mutiski vai rakstveidā vienoties par mediācijas izmantošanu, lai risinātu domstarpības, kas jau radušās vai var rasties nākotnē. Minēto kā atsevišķu noteikumu (mediācijas klauzulu) var ietvert jebkurā rakstveida līgumā.

(2) Ja puses līgumā ir ietvērušas mediācijas klauzulu, prasības pieteikumu tiesā var iesniegt šādos gadījumos:

1) priekšlikums domstarpības risināt, izmantojot mediāciju, ir noraidīts;

2) mediācija izbeigusies bez vienošanās, ko apliecina mediatora sastādīts rakstveida apliecinājums.

(3) Priekšlikums domstarpības risināt, izmantojot mediāciju, uzskatāms par noraidītu, ja netiek saņemta otras puses piekrišana šim priekšlikumam. Ja puses nav vienojušās citādi, termiņš piekrišanas došanai ir 30 dienas no mediācijas izmantošanas priekšlikuma nosūtīšanas dienas.

(4) Ja piekrišana mediācijai saņemta, bet puses nevar vienoties par mediatoru vai citiem jautājumiem, kādēļ līgums ar mediatoru netiek noslēgts 30 dienu laikā no piekrišanas mediācijai saņemšanas, tad puse pirms prasības celšanas tiesā lūdz biedrību „Mediācijas padome” (turpmāk - Mediācijas padome) noteikt mediatoru. Mediācijas padome 10 dienu laikā no lūguma saņemšanas nosaka mediatoru no sertificētu mediatoru saraksta un paziņo pusēm mediatora vārdu, uzvārdu, tālruņa numuru, kā arī vietu un laiku līguma ar mediatoru noslēgšanai. Līguma ar mediatoru noslēgšanas termiņš ir 14 dienas no Mediācijas padomes paziņojuma nosūtīšanas dienas. Ja puse, kas noteiktajā laikā nevar ierasties, iepriekš mediatoram paziņo attaisnojošus neierašanās iemeslus, mediators nosaka jaunu dienu un laiku 14 dienu laikā līguma ar mediatoru noslēgšanai, par ko paziņo pusēm. Ja kāda no pusēm neattaisnoti vai atkārtoti neierodas līguma ar mediatoru noslēgšanai vai līgumu ar mediatoru nevar noslēgt cita iemesla dēļ, mediators izsniedz apliecinājumu par to, ka līgumu ar mediatoru noslēgt nebija iespējams.

**8. pants. Mediācijas ietekme uz noilgumu**

(1) Normatīvajos aktos noteikta prasības celšanas noilguma tecējums tiek apturēts brīdī, kad izteikts priekšlikums domstarpības risināt, izmantojot mediāciju.

(2) Noilguma tecējums atjaunojas ar dienu, kad priekšlikums risināt domstarpības, izmantojot mediāciju, ir noraidīts vai mediācija saskaņā ar šo likumu tiek izbeigta.

**9. pants. Mediatora izvēle**

Puses, savstarpēji vienojoties, izvēlas vienu vai vairākus mediatorus. Ja puses nevar vienoties par mediatoru, tad mediatoru nosaka 7. panta ceturtajā daļā noteiktajā kārtībā.

**10. pants. Līgums ar mediatoru**

(1) Mediācija uzsākas, noslēdzot līgumu ar mediatoru.

(2) Puses un mediators rakstveidā noslēdz līgumu ar mediatoru, kurā norāda:

1) pušu un mediatora piekrišanu mediācijas izmantošanai;

2) domstarpību būtību;

3) mediatora un pušu tiesības un pienākumus;

4) mediatora pakalpojuma samaksas noteikumus un mediācijas izdevumus.

(3) Līgumā ar mediatoru var norādīt arī citu informāciju, ko puses un mediators uzskata par nepieciešamu.

(4) Līguma ar mediatoru noteikumus var grozīt, ja mediators un puses tam ir piekritušas.

**11. pants. Mediatora pienākumi un tiesības**

(1) Pirms mediācijas uzsākšanas mediators pusēm izskaidro mediatora funkcijas, mediācijas dalībnieku tiesības un pienākumus mediācijā, kā arī mediācijas pamatprincipus.

(2) Mediators vada mediāciju saskaņā ar šā likuma noteikumiem, mediācijas pamatprincipiem un līgumu ar mediatoru.

(3) Mediators var tikties ar pusēm kopīgi, vai arī ar katru no pusēm individuāli.

(4) Mediators savā darbībā ievēro mediatora profesionālās ētikas normas.

**12. pants. Vienošanās**

(1) Vienošanos panāk, ja puses savas domstarpības atrisina.

(2) Mediators pēc pušu lūguma var piedalīties rakstiskas vienošanās noformēšanā.

(3) Mediācijā panāktu vienošanos puses izpilda labprātīgi un termiņā, ja puses par tādu ir vienojušās. Ārpustiesas mediācijā panākta vienošanās var tikt nodota izpildei gadījumos un kārtībā, kas noteikta Notariāta likumā un Civilprocesa likumā.

(4) Ja mediācija noslēdzas ar vienošanos, pēc puses lūguma mediators sastāda rakstveida apliecinājumu par mediācijas izbeigšanos ar vienošanos.

**13. pants. Mediācijas izbeigšanās bez vienošanās**

(1) Mediācija izbeidzas bez vienošanās, ja:

1) vismaz viena puse paziņo mediatoram vai otrai pusei, ka iebilst mediācijas turpmākai izmantošanai;

2) mediators pusēm paziņo par mediācijas izbeigšanu;

3) vienas vai abu pušu, vai mediatora nāves gadījumā vai juridiskas personas likvidācijas gadījumā;

4) citu iemeslu dēļ zūd nepieciešamība vai iespēja izmantot mediāciju.

(2) Ja mediācija izbeidzas bez vienošanās, mediators sastāda rakstveida apliecinājumu par mediācijas izbeigšanos bez vienošanās un izsniedz to pusēm.

**14. pants. Mediācijas atsākšana**

Pēc mediācijas izbeigšanās pusēm ir tiesības atsākt mediāciju par tām pašām domstarpībām.

**IV nodaļa. Tiesas ieteikta mediācija**

**15. pants. Tiesas ieteiktas mediācijas regulējums**

(1) Tiesas ieteiktā mediācija piemērojama civiltiesisku strīdu, kas saskaņā ar Civilprocesa likumu izskatāmi prasības tiesvedības kārtībā, risināšanā, ja puses piekritušas tiesneša vai tiesas ieteikumam izmantot mediāciju.

(2) Šajā likumā noteiktais vispārējais mediācijas regulējums piemērojams tik tālu, cik Civilprocesa likumā nav noteikts citādi.

**16. pants. Tiesas ieteiktas mediācijas rezultāts**

(1) Tiesas ieteiktas mediācijas rezultātā panākot vienošanos, puses var:

1) noslēgt izlīgumu, kas atbilst Civilprocesa likuma normām un lūgt tiesu to apstiprināt vai;

2) atteikties no prasības vai sūdzības;

3) atzīt prasību vai sūdzību pilnīgi vai daļēji.

(2) Lai atteiktos no prasības vai sūdzības sakarā ar mediācijā panākto vienošanos, puse iesniedz tiesā mediatora izsniegto apliecinājumu par mediācijas rezultātu.

(3) Ja tiesas ieteiktas mediācijas rezultātā vienošanās nav panākta, mediators sastāda rakstveida apliecinājumu par mediācijas rezultātu, kuru izsniedz katrai no pusēm.

**V nodaļa. Sertificēts mediators**

**17. pants. Sertificētam mediatoram izvirzāmās prasības**

(1) Par sertificētu mediatoru var būt fiziskā persona, kura:

1) sasniegusi 25 gadu vecumu;

2) saņēmusi valsts atzītu augstāko izglītību apliecinošu izglītības dokumentu;

3) prot valsts valodu augstākajā līmenī;

4) noklausījusies mediatora apmācības kursu;

5) ieguvusi mediatora sertifikātu.

(2) Par sertificētu mediatoru nevar būt persona, kura:

1) neatbilst šā panta pirmās daļas prasībām;

2) notiesāta par tīša noziedzīga nodarījuma izdarīšanu vai pret kuru izbeigts kriminālprocess par tīša noziedzīga nodarījuma izdarīšanu uz nereabilitējoša pamata;

3) ir aizdomās turētā vai apsūdzētā krimināllietā;

4) saskaņā ar tiesas spriedumu nevar nodarboties ar mediācijas pakalpojumu sniegšanu.

**18. pants. Mediatoru sertifikācijas komisija**

(1) Sertifikācijas pārbaudījumu un sertificētiem mediatoriem noteikto atestācijas pārbaudījumu, kā arī lēmumu par mediatora sertifikāta darbības izbeigšanu pieņem Mediatoru sertifikācijas komisija (turpmāk — komisija). Komisiju ar rīkojumu uz trīs gadiem izveido tieslietu ministrs.

(2) Komisijas sastāvā iekļauj:

1) Tieslietu ministrijas pārstāvi;

2) rajona (pilsētas) tiesas un apgabaltiesas tiesnesi;

3) augstskolu akadēmiskā personāla pārstāvi;

4) Mediācijas padomes pārstāvi.

(3) Komisijas priekšsēdētājs ir Tieslietu ministrijas pārstāvis.

(4) Komisijas darbību un kompetenci nosaka Ministru kabinets.

**19.pants. Sertifikācija un atestācija**

1. Sertificēta mediatora pārbaudījumu, iesniedzot iesniegumu Mediācijas padomē, ir tiesīgs kārtot kandidāts, kurš atbilst šā likuma 17.panta pirmajā daļā 1-4.punktā noteiktajām prasībām un uz kuru nav attiecināmi minētā panta otrajā daļā noteiktie ierobežojumi.
2. Sertifikācijas un atestācijas pārbaudījuma norisi organizē Mediācijas padome.
3. Mediatoru, kurš nokārtojis sertifikācijas pārbaudījumu, Mediācijas padome izsniedz sertifikātu un iekļauj sertificētu mediatoru sarakstā. Sertificētu mediatoru sarakstu publicē Mediācijas padomes mājas lapā.
4. Mediatora sertifikāta paraugu apstiprina Ministru kabinets.
5. Sertificēta mediatora atestāciju veic ne retāk kā reizi piecos gados.

1. Kandidāta pieteikšanās, mediatora sertifikācijas un sertificēta mediatora atestācijas pārbaudījumu saturu un kārtību, kā arī sertifikācijas un atestācijas maksu nosaka Ministru kabinets.
2. Komisijas lēmumu par sertifikācijas vai atestācijas pārbaudījuma rezultātu sakarā ar sertifikācijas vai atestācijas pārbaudījuma laikā pieļautajiem pārbaudījuma kārtības pārkāpumiem, kas varēja ietekmēt sertifikācijas vai atestācijas pārbaudījuma vērtējumu, mēneša laikā pēc sertifikācijas vai atestācijas pārbaudījuma rezultātu paziņošanas var pārsūdzēt tiesā administratīvo procesu regulējošos normatīvajos aktos noteiktajā kārtībā.

**20. pants. Sertifikāta darbības izbeigšana**

(1) Sertifikāta darbību izbeidz, ja sertificēts mediators:

1) sniedzis nepatiesas ziņas, lai saņemtu sertifikātu;

2) atzīts par vainīgu tīša noziedzīga nodarījuma izdarīšanā vai pret kuru izbeigts kriminālprocess par tīša noziedzīga nodarījuma izdarīšanu uz nereabilitējoša pamata;

3) saskaņā ar tiesas spriedumu nav tiesīgs nodarboties ar mediācijas pakalpojumu sniegšanu;

4) Mediācijas padomei iesniedzis iesniegumu par sertificēta mediatora pienākumu pildīšanas izbeigšanu;

5) pārkāpis šā likuma vai mediatora profesionālās ētikas normas;

6) nav kārtojis vai nav nokārtojis atestāciju;

7) ir miris.

(2) Lēmumu par sertifikāta darbības izbeigšanu pieņem Komisija pamatojoties uz sertificēta mediatora iesniegumu vai informāciju, kas saņemta no tiesas vai izmeklēšanas iestādes. Komisijas lēmumu par sertifikāta darbības izbeigšanu mēneša laikā no lēmuma pieņemšanas dienas var pārsūdzēt tiesā administratīvo procesu regulējošos normatīvajos aktos noteiktajā kārtībā.

**21. pants. Sertificētu mediatoru profesionālā organizācija**

(1) Sertificētu mediatoru profesionālās organizācijas darbību īsteno Mediācijas padome.

(2) Mediācijas padome veic šādus uzdevumus:

1) izstrādā vienotus mediatoru apmācību standartus un veic mediatoru apmācību programmu sertifikāciju;

2) izstrādā un pieņem sertificētu mediatoru ētikas kodeksu;

3) sniedz informāciju Tieslietu ministrijai par šā likuma 20.panta pirmajā daļā konstatētajiem mediatora sertifikāta darbības izbeigšanas pamatiem;

4) izsniedz sertifikātu mediatoram, kurš nokārtojis sertifikācijas pārbaudījumu;

5) ved sertificētu mediatoru sarakstu un nodrošina tā publicēšanu Mediācijas padomes mājas lapā;

6) pārstāv sertificētus mediatorus un izsaka viedokli attiecībās ar valsts un pašvaldību institūcijām, citām iestādēm un amatpersonām un sniedz atzinumus likumdošanas un prakses jautājumos mediācijas jomā.

**Pārejas noteikumi**

1. Mediatori, kuriem sertifikāti izsniegti līdz šā likuma spēkā stāšanās dienai, iekļaujami sertificētu mediatoru sarakstā tikai pēc sertifikācijas atbilstoši Ministru kabineta noteikumiem, kas izdoti saskaņā ar šo likumu.

2. Šī likuma IV nodaļas noteikumi par tiesas ieteiktu mediāciju stājas spēkā pēc sertificētu mediatoru saraksta izveidošanas.

3. Ministru kabinets līdz 2013.gada 1.jūnijam izdod šā likuma 18.panta ceturtajā daļā un 19.panta ceturtajā un sestajā daļā paredzētos noteikumus.

**Informatīva atsauce uz Eiropas Savienības direktīvām**

Likumā iekļautas tiesību normas, kas izriet no Eiropas Parlamenta un padomes direktīvas 2008/52/EK par konkrētiem mediācijas aspektiem civillietās un komerclietās.

Tieslietu ministrs J.Bordāns

29.10.2012. 13:37

1972

L.France

67036828, [Laura.France@tm.gov.lv](mailto:Laura.France@tm.gov.lv)